—Kꞌĩsia paraa pꞌananáatɨ.
Ma kꞌãyaara ijãapatáatɨ Tachi Akꞌõrede mãikꞌaapa mɨde.
Mɨ Akꞌõre eujãde te chokꞌara paraada aji,
ichideerã–itꞌee.
Mãga–e pada paara,
mɨa jarakꞌaji.
Parã naa wãitꞌee te pi–ia oode parã–itꞌee.
Ma tꞌẽepai mɨ waya cheitꞌee parã atade,
mɨ ome pꞌananadamerã mɨ baparimaa.
Mãgá parã ichita pꞌanapataadaitꞌee mɨ ome.
Mɨ wãrumaa parãpa kꞌawa pꞌanɨda aji,
chi o kꞌawa pꞌanadairã.
Mãpai Tomapa mãgaji Jesumaa:
—Tachi Waibɨa,
kꞌawada–e pꞌanɨda aji,
pɨ sãmaa wãru.
¿Sãga chi o kꞌawadayama?
aji.
Jesupa pꞌanauji:
—Mɨta Tachi Akꞌõre truadee wãpari okꞌa bɨ.
Mɨata Tachi Akꞌõre wãarata jarapari.
Mɨata eperãarã chokꞌai pꞌanapipari ichita pꞌanapataadamerã Tachi Akꞌõre ome.
Mɨ awara apidaapa eperãarã wãpida–e pai Tachi Akꞌõremaa.
Mapa mɨdepai ijãadakꞌãri,
mɨ Akꞌõremaa wãdaitꞌee.
Parãpa wãara mɨ kꞌawada paara,
ichiaba mɨ Akꞌõre kꞌawakꞌajida.
Wãara,
ɨ̃raweda iru kꞌawadaitꞌee,
iru unupata perã.
Mãpai Felipepa mãgaji:
—Tachi Waibɨa,
Akꞌõre Waibɨa kꞌĩra taimaa akꞌɨpipáde aji.
Mãgapaita kꞌinia pꞌanɨda aji.
Jesupa pꞌanauji:
—Felipe,
mɨ taarã nipapari parã ome.
Mãga bɨta,
¿waide mɨ kꞌawa–e bɨkꞌã?
aji.
Chi mɨ unuparipa ichiaba Akꞌõre Waibɨa unupari.
¿Sãga pɨa “Akꞌõre Waibɨa kꞌĩra akꞌɨpipáde” ayama?
aji.
¿Ijãa–e bɨkꞌã aji mɨ,
Akꞌõre Waibɨa ome araa bapari?
Mɨ araa bapari iru Jaure ome;
jõdee iru araa bapari mɨ kꞌapꞌɨa ome.
Mɨa jaramaa bɨ mɨchi kꞌĩsiadoopa jara–e bɨda aji.
Mɨ Akꞌõrépata mãga jarapi bɨ.
Ma awara mɨa ne–inaa oo bɨ ookꞌaa mɨchi juadoopa.
Mɨ Akꞌõrépata mãga oopi bɨ,
mɨ ome bapari perã.
Ijã́atɨ mɨa jarakꞌãri mɨ,
Akꞌõre Waibɨa ome araa bapari.
Maa–e pɨrã ijã́atɨ mɨa ne–inaa ooda kꞌaurepapai,
oopari perã ne–inaa eperãarãpa pꞌoyaa oodakꞌaa ãchi juadoopa.
Mɨa wãarata jararu.
Chi mɨde wãara ijãa bɨpa aukꞌa ooyada aji,
mɨa ne–inaa oo bɨkꞌa.
Ma awara ne–inaa pi–iara ooyada aji,
mɨ wãitꞌee perã mɨ Akꞌõre bɨmaa.
Mɨa oopariitꞌee jõmaweda parãpa ɨtꞌaa iidiruta mɨ tꞌɨ̃de mɨchideerã perã.
Mãgá iru Warra kꞌaurepa jõmaarãpa unudai Tachi Akꞌõre jõmaarã kꞌãyaara waibɨara bɨ.
Parã mɨchideerã perã,
mɨ tꞌɨ̃de ɨtꞌaa iididakꞌãri,
mɨa nejõmaata oopariitꞌeeda aji,
parãpa iidi pꞌanɨkꞌa.